*Tämä artikkeli käsittelee jääkiekkoilija Matti Luomaa. Filosofi, psykologi ja dosentti Matti Luomasta on eri artikkeli.*

**Matti Luoma** (s. 23. tammikuuta 1980 Helsinki) on suomalais-australialainen entinen jääkiekkoilija. Isokokoinen Luoma pelasi urallaan 17 SM-liigaottelua Jokereissa, mutta suurimmaksi osaksi hänen uransa eteni Mestiksessä. Kiekko-Vantaassa Luomaa luonnehdittiin toisinaan kulttipelaajaksi. Viimeisimmät vuodet hän pelasi Australiassa. Luoma laukoi oikealta.

Ura
---

Luoma aloitti jääkiekon 11-vuotiaana Jääkissoissa vuonna 1991, mutta hänen varsinainen kasvattajaseuransa oli Jokerit. Luoma voitti joukkueessa B-nuorten SM-hopeaa vuonna 1996, SM-pronssia vuonna 1998 sekä A-nuorten Suomenmestaruuden vuosina 1999 ja 2000. Kaudella 1999–2000 hän debytoi myös SM-liigassa, jossa Luoma pelasi 17 runkosarjaottelua jääden niissä ilman tehopisteitä. Hän voitti kauden päätteeksi SM-hopeaa. Kaudella 2000–2001 Luoma siirtyi Jokereista Kiekko-Vantaaseen, jossa hän pelasi loppukaudella yhden ottelun sekä A-nuorissa että Mestiksessä. Kaudeksi 2001–2002 Luoma siirtyi Ruotsin toiseksi korkeimmalla sarjatasolla pelaavaan Almtuna IS:ään. Hänen oli tarkoitus lähteä opiskelemaan Uppsalan yliopistoon, mutta Luoma kuitenkin myöhästyi sinne ilmoittautumisesta. Hän pelasi Almtunassa 29 runkosarjaottelua tehopistein 2+3=5, kunnes palasi loppukaudesta Kiekko-Vantaaseen.

Kaudeksi 2002–2003 Luoma siirtyi pelaamaan Mestistä KJT:hen, jossa tulokaskausi toi 25 runkosarjaottelussa tehot 5+5=10 ja kahdeksassa karsintasarjaottelussa tehot 1+3=4. Kaudeksi 2003–2004 hän palasi Kiekko-Vantaaseen, jossa Luoma vietti kaksi kautta. Hänen molemmat kautensa jäivät varsin rikkonaisiksi olkapäävamman takia. Ensimmäisellä paluukaudellaan Luoma voitti joukkueen tehopörssin lukemalla +9 ja häntä luonnehdittiin Kiekko-Vantaassa myös kulttipelaajaksi. Kausi 2004–2005 Luomalla alkoi hyvin vaisusti, mutta hän löysi taas kevätkaudella paremman vireen.

Luoma oli siirtymässä kauden 2004–2005 jälkeen Kirkkonummen Salamoihin, joiden kanssa hän purki sopimuksen ja oli sen jälkeen siirtymässä Englantiin. Luoman siirto kuitenkin kariutui ja hän teki kauden 2005–2006 kynnyksellä sopimuksen Järvenpään Haukkojen (ent. KJT) kanssa. Luoman kausi jäi jälleen rikkonaiseksi murrettuaan ranteensa jo kauden toisessa ottelussa. Hän pelasi lopulta kaikkiaan vain 25 ottelua. Kauden 2006–2007 Luoma pelasi Suomi-sarjajoukkue HC Keravassa.

Kaudeksi 2007–2008 Luoma siirtyi Kirkkonummen Salamoihin, joissa hän pelasi viisi ottelua, kunnes Luoma palasi Keravalle. Loppukaudesta hän siirtyi Australiaan ja Canberra Knightsin riveihin. Luoma vietti joukkueessa loppu-uransa vuoteen 2012 saakka ja hankki siellä pelatessaan myös maan kansalaisuuden. Kaudella 2009–2010 hän toimi joukkueen pelaajavalmentajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1998–1999 | Jokerit | A-SM | 24 | 7 | 3 | 10 | 8 | 9 | 1 | 1 | 2 | 12 |
| 1999–2000 | Jokerit | A-SM | 26 | 10 | 11 | 21 | 24 | – | – | – | – | – |
|  | Jokerit | SM-liiga | 17 | 0 | 0 | 0 | 10 | – | – | – | – | – |
| 2000–2001 | Jokerit | A-SM | 14 | 2 | 5 | 7 | 6 | – | – | – | – | – |
|  | Kiekko-Vantaa | A-SM | 1 | 1 | 0 | 1 | 2 | – | – | – | – | – |
|  | Kiekko-Vantaa | Mestis | 1 | 0 | 0 | 0 | 0 | – | – | – | – | – |
| 2001–2002 | Almtuna IS | Allsvenskan | 29 | 2 | 3 | 5 | 4 | – | – | – | – | – |
|  | Kiekko-Vantaa | Mestis | 5 | 0 | 2 | 2 | 4 | 1 | 0 | 0 | 0 | 2 |
| 2002–2003 | KJT | Mestis | 25 | 5 | 5 | 10 | 6 | – | – | – | – | – |
| 2003–2004 | Kiekko-Vantaa | Mestis | 27 | 4 | 6 | 10 | 55 | 5 | 0 | 1 | 1 | 8 |
| 2004–2005 | Kiekko-Vantaa | Mestis | 33 | 6 | 4 | 10 | 53 | 3 | 0 | 0 | 0 | 2 |
| 2005–2006 | Haukat | Mestis | 25 | 1 | 4 | 5 | 54 | – | – | – | – | – |
| 2006–2007 | HC Kerava | Suomi-sarja | 20 | 9 | 8 | 17 | 72 | 2 | 0 | 1 | 1 | 2 |
| 2007–2008 | HC Kerava | Suomi-sarja | 14 | 0 | 7 | 7 | 16 | – | – | – | – | – |
|  | Salamat | Mestis | 5 | 0 | 1 | 1 | 2 | – | – | – | – | – |
|  | Canberra Knights | AIHL | 15 | 10 | 14 | 24 | 46 | – | – | – | – | – |
| 2008–2009 | Canberra Knights | AIHL | 11 | 4 | 7 | 11 | 42 | – | – | – | – | – |
| 2009–2010 | Canberra Knights | AIHL | 11 | 5 | 9 | 14 | 70 | – | – | – | – | – |
| 2011–2012 | Canberra Knights | AIHL | 5 | 0 | 0 | 0 | 8 | – | – | – | – | – |
| 2012–2013 | Canberra Knights | AIHL | 7 | 2 | 4 | 6 | 4 | – | – | – | – | – |
| 1 kausi | yhteensä | SM-liiga | 17 | 0 | 0 | 0 | 10 | – | – | – | – | – |
| 7 kautta | yhteensä | Mestis | 121 | 16 | 22 | 38 | 174 | 9 | 0 | 1 | 1 | 12 |
| 5 kautta | yhteensä | AIHL | 49 | 21 | 34 | 55 | 170 | – | – | – | – | – |

Lähteet
-------

* Matti Luoma The Internet Hockey Databasessa (englanniksi)
* Matti Luoma Eurohockey-sivustolla (englanniksi)
* Matti Luoma *Elite Prospects*. Everysport Media Group AB.  (englanniksi)

### Viitteet

1. 1 2  19 Matti Luoma "Kölli" – Jokerit.com (Arkistoitu – Internet Archive)
2. 1 2 3 4 5  EliteProspects
3. 1 2 3  Eklund, Daniela: Kulttipelaaja Matti Luoma  8.3.2005. Jatkoaika.com. Viitattu 12.1.2013.
4. ↑  Matti Luoma Järvenpäähän  1.9.2005. Jatkoaika.com. Viitattu 12.1.2013.
5. ↑  Eklund, Daniela: Kulttihyökkääjä katsomovalmentajana  13.10.2005. Jatkoaika.com. Viitattu 12.1.2013.
6. ↑  Sopimuspelaajiin täydennystä Kirkkonummella  12.9.2007. Jatkoaika.com. Viitattu 12.1.2013.